LG introducerer 2025 OLED TV

Et nyt år betyder nye fjernsyn – LG introducerer derfor deres 2025 OLED TV, hvilket består af M5, G5, C5 og B5. Modellerne kan fås fra 42-tommer og helt op til 97 tommer. Især G5-modellen skiller sig ud med lovning om at være det mest lysstærke OLED-TV på markedet, med op til 40% højere lysstyrke end forrige års model.

Lysstyrke i topklasse

Topmodellerne G5 og M5 er udstyret med et nyt 4-lags OLED-panel, der øger energieffektiviteten og lysstyrken. LG hævder, at deres “Brightness Booster Ultimate”-teknologi leverer op til tre gange højere lysstyrke end B-serien, med peak på over 2000 nits.

G5 fås nu også i en 48-tommer variant, selvom denne størrelse, samt 97-tommer udgaven, vil have en lavere maksimal lysstyrke. M5, der er en trådløs variant af G5 med Zero Connect-boks, når op til 144 Hz, mens G5 når hele 165 Hz (pånær i 97″ og 48″).

C-serien – den populære mellemklassemodel

C5 fastholder fortsat den populære mellemklasseposition med forbedret farvemætning og en ny Alpha 9 Gen8-processor. Modellen understøtter op til 144 HZ og kommer i størrelser fra 42 til 83 tommer.

LG B5 er den billigeste model i OLED-programmet og har fortsat et 120 Hz OLED-panel, en tilsyndeladende lidt lavere lysstyrke end C5, samt en lidt svagere Alpha 8 Gen2-processor.

Opgraderet fjernbetjening og webOS

LG’s 2025-serien kommer desuden med en ny AI Magic Remote, der erstatter den tidligere fjernbetjening, med et mere moderne design og en dedikeret AI-knap. På softwaresiden opgraderes der til webOS 25, som bringer funktioner som AI Art til pauseskærme og forbedret stemmestyring.

LG’s nye fjernbetjening (Kilde: HDTVTest)

Tilgængelighed

LG 2025 OLED TV lander i butikkerne til foråret. De danske priser er dog endnu ukendte – vi opdaterer artiklen når der er nyt heromkring.

Læs også: Rygte: “iPhone 16E” er den næste iPhone SE

LG introducerer 2025 OLED TV